Karin magana, magana ce ko zance da hausawa kan yi wanda ke dauke da hikima da basira a ciki, domin yin hannunka mai sanda da huce takaici a kan wani abinda aka yi maka. Masana Harshen Hausa sun fassara karin magana gwargwadon fahimtarsu.Daga ciki akwai: Farfesa Ɗangambo a shekara ta alif (1984), da ya ce, “Karin magana dabara ce ta dunƙule magana mai yawa a cikin zance ko ‘yan kalmomi kaɗan,cikin hikima”. “Karin Magana Tsararren zance ne wanda yake zuwa a gajarce na hikima da zalaƙa tare da bayar da ma’ana gamsashshiya, mai faɗi, mai yalwa,musamman idan aka tsaya aka yi bayani daki-daki”.Kenan idan aka lura sosai za a ga cewa ita karin magana,magana ce dunƙulalliya wacce ba kowa ne zai iya gane ta ba in ba tare da an yi masa cikakken bayani ba.Amma yau da gobe da kuma yawan amfani da ita, musamman a zamunan da suka shuɗe, da ake yawan tsarma ta a cikin zance, sai ya zama shi Bahaushe yana iya gane abinsa.